เรือนจำกลางตากจัดอบรมโปรแกรมแก้ไขฟื้นฟูผู้กระทำความผิดเกี่ยวกับทรัพย์ ปรับเปลี่ยนพฤติกรรมของผู้ต้อง
เรือนจำกลางตาก จัดอบรมโปรแกรมแก้ไขฟื้นฟูผู้กระทำความผิดเกี่ยวกับทรัพย์ ปรับเปลี่ยนพฤติกรรมของผู้ต้องขังไม่กลับไปกระทำผิดซ้ำอีก


วันนี้ (12 ก.พ. 61 ) ที่เรือนจำกลางตาก นายกฤตย หงษ์สัมฤทธิ์ ผู้พิพากษาหัวหน้าศาลเยาวชนและครอบครัวจังหวัดตาก เป็นประธานเปิดการอบรมโปรแกรมแก้ไขฟื้นฟูผู้กระทำความผิดเกี่ยวกับทรัพย์ โดยเรือนจำกลางตากได้จัดขึ้น เพื่อให้ผู้ต้องขังในคดีความผิดเกี่ยวกับทรัพย์ ได้นำความรู้ที่ได้รับไปประยุกต์ใช้ และไม่กลับไปกระทำผิดซ้ำอีก โดยมีหัวหน้าส่วนราชการจากหลายหน่วยงานเข้าร่วมพิธีเปิด 

นายบำรุง จันทร์บ้านคลอง บัญชาการเรือนจำกลางตาก กล่าวว่า กรมราชทัณฑ์ได้ตระหนักถึงความสำคัญ และประโยชน์ของการแก้ไขพัฒนา พฤตินิสัยผู้ต้องขัง เพื่อเป็นการสร้างความปลอดภัย ให้กับสังคม และปรับเปลี่ยนพฤติกรรมของผู้กระทำผิด จึงสั่งการให้เรือนจำกลางตากจัดการอบรมโปรแกรมการแก้ไขฟื้นฟูผู้กระทำผิดเกี่ยวกับทรัพย์ เพื่อปรับเปลี่ยนพฤติกรรม ลดปัจจัยที่ก่อให้เกิด การกระทำความผิดและลดความเสี่ยงในการกลับมาทำผิดซ้ำ การอบรมในครั้งนี้ เน้นตัวผู้ต้องขังที่กระทำความผิดเกี่ยวกับทรัพย์ที่ผ่านการจำแนกลักษณะผู้ต้องขังแล้ว ในรุ่นนี้มีผู้ต้องขังเข้ารับการอบรมเป็นผู้ต้องขังชาย จำนวน 49 คน ผู้ต้องขังหญิง จำนวน 3 คนรวมทั้งสิ้น 52 คน โดยมีวัตถุประสงค์เพื่อให้ความรู้เกี่ยวกับกฎหมายและบทลงโทษในคดีความผิดเกี่ยวกับทรัพย์การวิเคราะห์และการสร้างอาชีพ ปรับทัศนคติและพฤติกรรมเกี่ยวกับการทำความเข้าใจ พฤติกรรมการกระทำผิดของตนเอง การอบรมมีการเสริมความรู้ทั้งทางด้านวิชาการและการฝึกภาคปฏิบัติ โดยวิทยากรผู้ทรงคุณวุฒิและผู้มีความรู้ความสามารถจากหน่วยงานภายนอก เพื่อให้ผู้เข้ารับการอบรมได้นำความรู้ที่ได้รับไปประยุกต์ใช้ในการไม่กลับไปกระทำผิดซ้ำอีกและเกิดประโยชน์สูงสุดต่อตนเองและสังคมต่อไป